**Nagovor predsednika Državnega sveta Mitje Bervarja na 58. državnem tekmovanju oračev Slovenije in 20. državnem tekmovanju dijakov biotehniških šol**

(Njiva Koblarji, 12. 9. 2014 ob 12.00)

Spoštovani orači, cenjeni organizatorji tekmovanja, gospod Tone Hrovat, in spoštovani predsednik društva ZTKS dr. Stanislav Pejovnik, direktor Centra Biotehnike in turizma Grm Novo Mesto,gospod Marko Višnar, direktor Farm Ihan, župana občin Ribnica, gospod Jože Levstek,, državna svetnika gospod Peter Vrisk in gospod Cveto Zupančič, spoštovana državna sekretarka gospa mag. Tanja Strniša, tekmovalci in tekmovalke, gospe in gospodje,

dovolite mi, da pozdravim današnjo tradicionalno prireditev, ki združuje znanje,spretnost in ljubezen do dela na zemlji. Oranje je eno najstarejših kmetijskih opravil. Iznajdba pluga je bilo prelomno odkritje, ki je šele omogočilo pridelavo večjih količin hrane in s tem nastanek prvih civilizacij. Zadostna pridelava hrane je ostala stalnica prizadevanj vse do danes. Vedno znova ugotavljamo, kako zelo je pomembna prehranska samozadostnost. Hrana je namreč osnovni energent, predpostavka življenja in obstoja. Zadostna pridelava hrane je zato cilj vsake samostojne države. Prehranska odvisnost kaj hitro vodi do drugih oblik odvisnosti, pri čemer je grožnja s pomanjkanjem hrane zagotovo ena izmed najhujših.

Oranje je celota treh komponent – človeka, tehnologije in zemlje. Vse tri so ključne za dober končni rezultat - za pridelavo čim večje količine hrane. Proces globalizacije, ki je zajel tudi kmetijstvo, zahteva od naših kmetov aktivno in premišljeno ukrepanje na trgu. Vrline in odlike, ki jih imajo današnji tekmovalci so tudi sicer ključne za razvoj in obstoj marsikatere kmetije. Govorimo o vztrajnosti, natančnosti, o pogumu in odločnosti. Brez teh vrednot ni uspeha.In te vrednotevodijo naše orače vseh generacij, ki so danes zbrani na tem mestu.

Spoštovani,

tekmovanje, kot je današnje, krepi samozavest udeležencev, prav tako pomeni priložnost za prenos novih tehničnih in tehnoloških rešitev ter inovacij v prakso. Tekmovanje je velika priložnost za prenos znanja s starejših na mlade, na dijake biotehniških šol, da spoznajo tehnike dobrega oranja in, kar je še pomembneje, da spoznajo osebnostne vrline dobrega orača. Ta se ne odlikuje le po znanju, izkušnjah ter trdem in vztrajnem delu, ampak tudi po svoji psihofizični stabilnosti. Vse to je garancija, da bo naše kmetijstvo tudi v prihodnosti uspešno, da bodo naše kmetije trdne in da bomo kot država ohranili, inmorda tudi okrepili našo suverenost z vidika prehranske samozadostnosti.

Tekmovalcem želim odlične rezultate in čim boljšo uvrstitev, ostalim pa lep in zanimiv družaben dogodek.

Hvala za vašo pozornost.